KIRJALLINEN KYSYMYS P-1119/02 esittäjä(t): Bartho Pronk (PPE-DE) komissiolle. Asetuksen 1408/71 10 artiklan a kohdan liite II a.



Virallinen lehti nro 205 E , 29/08/2002 s. 0254 - 0255



KIRJALLINEN KYSYMYS P-1119/02 esittäjä(t): Bartho Pronk (PPE-DE) komissiolle (15. huhtikuuta 2002) Aihe: Asetuksen 1408/71 10 artiklan a kohdan liite II a Esitin 31. heinäkuuta 2001 kirjallisia kysymyksiä asetuksen N:o 1408/71(1) 10 artiklan a kohdan liitteestä II a (kirjallinen kysymys E-2262/01(2)). Vastauksessaan tähän kysymykseen komission jäsen Anna Diamantopoulou totesi olevansa valmis tutkimaan kaikkien kyseisessä liitteessä mainittujen etuuksien osalta, onko ne sisällytetty kyseiseen luetteloon oikeutetusti, muun muassa Euroopan yhteisöjen tuomioistuimen asioissa Jauch ja Leclere antamat tuomiot huomioon ottaen. En ole tähän päivään mennessä saanut tietooni kyseisen tutkimuksen tuloksia. Olin sen vuoksi hyvin hämmästynyt, kun Alankomaiden sosiaali- ja työministeri Hand Hoogervorst lainasi otteita oletettavasti kyseiseen aiheeseen liittyvästä selvityksestä (toinen kamari, istuntovuosi 20012002, 22187, numero 23, sivu 4). Tämä antaa minulle aiheen esittää seuraavat kysymykset: - Onko luvattu liitteen II a etuuksia koskeva tutkimus saatu jo päätökseen? - Jos vastaus on myönteinen: miten on mahdollista, että ministeri voi jo viitata kyseiseen selvitykseen, vaikka sen tuloksia ei ole vielä toimitettu Euroopan parlamentille? - Jos vastaus on kielteinen: miten on mahdollista, että ministeri voi kyseisessä kirjeessään toiselle kamarille esittää tarkoittamani lainauksen, vaikka tuloksia ei vielä ole saatavilla? Onko tämän asian tiimoilta komission ja ministeri Hoogervorstin välillä ollut molemminpuolista yhteydenpitoa? - Milloin tutkimuksen tulokset toimitetaan parlamentille? (1) EYVL L 149, 5.7.1971, s. 2. (2) EYVL C 40 E, 14.2.2002, s. 229. Anna Diamantopouloun komission puolesta antama vastaus (8. toukokuuta 2002) Komissio vahvistaa kirjalliseen kysymykseen E-2262/01 antamansa vastauksen(1). Toisin sanoen komissio tutkii parhaillaan yhteisöjen tuomioistuimen viimeaikaisen oikeuskäytännön ja erityisesti asioissa Jauch(2) ja Leclere(3) annettujen tuomioitten pohjalta, vastaavatko asetuksen (ETY) N:o 1408/71(4) liitteessä II a luetellut, asetuksen 10 a artiklassa tarkoitetut etuudet yhä yhteisöjen tuomioistuimen vahvistamia perusteita, joiden mukaan etuuksia ei voi maksaa toiseen valtioon. Selvityksen pitäisi auttaa komissiota ehdottamaan, että yhteisön lainsäätäjä poistaisi liitteen II a luettelosta ne kohdat, jotka eivät komission mukaan ole enää perusteltuja. Voidakseen perustella esitystään asianmukaisesti kun otetaan huomioon kyseisiin etuuksiin liittyvän jäsenvaltioiden lainsäädännön ominaispiirteet komissio on yhteydessä eri jäsenvaltioiden, muun muassa Alankomaiden, hallituksia edustaviin asiantuntijoihin keskustellakseen yksityiskohtaisesti ominaispiirteistä. Yhteydenpito on parhaillaan käynnissä, eikä komissio ole tässä vaiheessa tehnyt päätöstä suunnittelemansa ehdotuksen täsmällisestä sisällöstä. Komissio ja Hand Hoogervorst eivät ole olleet aiheesta virallisesti yhteydessä. Komissio toivoo voivansa esittää mainitun ehdotuksen parlamentille ja neuvostolle viimeistään syyskuussa 2002. (1) EYVL C 40 E, 14.2.2002. (2) Asia C-215/99, Jauch, tuomio 8. maaliskuuta 2001 (Kok. s. I-190). (3) Asia C-43/99, Leclere ja Deaconescu, tuomio 31. toukokuuta 2001 (Kok. s. I-4265). (4) Neuvoston asetus (ETY) N:o 1408/71, annettu 14 päivänä kesäkuuta 1971, sosiaaliturvajärjestelmien soveltamisesta yhteisön alueella liikkuviin palkattuihin työntekijöihin ja heidän perheenjäseniinsä, EYVL L 149, 5.7.1971. Asetus saatettu ajan tasalle 2 päivänä joulukuuta 1996 annetulla neuvoston asetuksella (EY) N:o 118/97, EYVL L 28, 30.1.1997.